TTA ให้เงินกู้ UMS เพิ่มเติมอีก 345 ลบ.รวมของเดิมเป็น 820 ลบ.
TTA ให้เงินกู้ UMS เพิ่มเติมอีก 345 ลบ.รวมของเดิมเป็น 820 ลบ.
29 ก.ค. 2558

นายเฉลิมชัย มหากิจศิริ กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ จำกัด (มหาชน) หรือ TTA เปิดเผยว่า ตามมติที่ประชุมคณะกรรมการบริหารของ TTA ได้พิจารณาการขอรับความช่วยเหลือทางการเงินเพิ่มเติมจาก บริษัท ยูนิค ไมนิ่ง เซอร์วิสเซส จำกัด (มหาชน) หรือ UMS จำนวน 345 ล้านบาท และมีความเห็นว่า TTA ในฐานะผู้ถือหุ้นรายใหญ่ของ UMS (ผ่านบริษัทอะธีนโฮลดิ้งส์ จำกัด) จะได้รับประโยชน์จากที่ทำให้ UMS สามารถดำเนินธุรกิจได้อย่างต่อเนื่อง
ดังนั้น เพื่อให้ UMS มีเงินทุนหมุนเวียนมีสภาพคล่องและชำระคืนหนี้ได้ คณะกรรมการบริหารของ TTA จึงได้อนุมัติเงินกู้เพิ่มเติมให้แก่ UMS วงเงินกู้เพิ่มเติมจำนวน 345 ล้านบาท เมื่อรวมกับวงเงินกู้เดิมจำนวน 350 ล้านบาท และวงเงินกู้ 125 ล้านบาทแล้ว จะเป็นเงินรวมทั้งสิ้น 820 ล้านบาท โดย UMS จะออกและได้ออกตั๋วสัญญาใช้เงินให้แก่ TTA มีกำหนดระยะเวลาชำระคืนเงินเมื่อ TTA ทวงถาม
ทั้งนี้ วงเงินกู้เดิมจำนวน 350 ล้านบาท ได้รับอนุมัติโดยมติที่ประชุมคณะกรรมการ TTA ครั้งที่ 9/2556 ซึ่งประชุมเมื่อวันที่23 พฤษภาคม 2556 และวงเงินกู้ 125  ล้านบาท ได้รับอนุมัติโดยมติที่ประชุมคณะกรรมการ TTA ครั้งที่ 1/2558 ซึ่งประชุมเมื่อวันที่ 7 มกราคม2558 ซึ่ง TTA จะคิดดอกเบี้ยในอัตราร้อยละ 4.70  ต่อปี
สำหรับวงเงินกู้เพิ่มเติมจำนวน 345 ล้านบาท  และอัตราดอกเบี้ยร้อยละ 4.60 ต่อปี สำหรับวงเงินกู้เดิมจำนวน 350 ล้านบาท และ 125 ล้านบาท ซึ่งเป็นอัตราดอกเบี้ยที่บวกเพิ่มจากต้นทุนทางการเงินของ TTA (cost plus margin) ไว้แล้ว